**VREDNOVANJE I KRITERIJI VREDNOVANJA**

**VJEROUČENIKA U OSNOVNOJ ŠKOLI**

***Nastavni predmet****: Katolički vjeronauk* ***Školska godina:****2022./2023****. OŠ:*** *Tar - Vabriga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Vrednovanje je sustavno prikupljanje podataka u procesu učenja i postignutoj razini kompetencija: znanjima, vještinama, sposobnostima, samostalnosti i odgovornosti prema radu, u skladu s unaprijed definiranim i prihvaćenim načinima, postupcima i elementima, a sastavnice su praćenje, provjeravanje i ocjenjivanje:

**- Praćenje;** sustavno uočavanje i bilježenje zapažanja o postignutoj razini kompetencija i postavljenim zadacima definiranim nacionalnim i predmetnim kurikulumom, nastavnim planom i programom te strukovnim i školskim kurikulumom.

- **Provjeravanje;** podrazumijeva procjenu postignute razine kompetencija u nastavnome predmetu ili području i drugim oblicima rada u školi tijekom školske godine.

**- Ocjenjivanje;** je pridavanje brojčane ili opisne vrijednosti rezultatima praćenja i provjeravanja učenikovog rada prema sastavnicama ocjenjivanja katoličkog vjeronauka kao nastavnog predmeta.

Vrednovanje u nastavnome predmetu Katolički vjeronauk nema za cilj samo postignuće brojčanih ocjena, nego je ono ponajprije usmjeravanje i motiviranje učenika za procese razumijevanja, reflektiranja, kritičkoga i kreativnoga promišljanja te samovrednovanja. Vrednovanje je u službi poticanja individualnoga razvoja učenika i osnaživanja njegova interesa za pojedina predmetna područja. U nastavnome predmetu Katolički vjeronauk osobito se ističe važnost korelacije usvojenih znanja, ponašanja i oblikovanja stavova te usvajanja temeljnih vrednota. Također, važno mjesto u vrednovanju zauzima uspješnost učenika u primjeni usvojenih znanja na nove životne situacije, osobito one koje se tiču traženja odgovora na egzistencijalna pitanja, među kojima naročito pitanje smisla života.

 Kriterijima vrednovanja naznačuju se razine na kojima učenik mora usvojiti odgojno-obrazovne ishode kako bi dobio određenu ocjenu iz predmeta. Vrednovanje pruža povratnu informaciju učeniku, učitelju i roditelju i može biti važan čimbenik u poboljšanju učenja, ali i poučavanja. Posebna se pozornost pridaje osposobljavanju učenika za samo vrednovanje vlastitoga učenja kako bi mu se omogućilo usvajanje kompetencija „učiti kako učiti“ i „učiti za život“.

**Što se vrednuje na satu Katoličkog vjeronauka?**

Prema ***Kurikulumu nastavnog predmeta Katolički vjeronauk za osnovne škole***elementi vrednovanja su:

1. **znanje:**

usvajanje, interpretiranje, razumijevanje i argumentiranje temeljnih činjenica, pojmova, događaja i tekstova na razini zadanih domena i definiranih odgojno-obrazovnih ishoda učenja koji odražavaju njihovu složenost na spoznajnom, doživljajnom i djelatnom planu.

1. **stvaralačko izražavanje:**

stavljajući naglasak na učenikovo stvaralaštvo koje zahtijeva zalaganje i druge njegove sposobnosti i mogućnosti da usvojene spoznaje, znanja, stavove i vrijednosti poveže s vlastitim iskustvom, učeniku se omogućava da u procese učenja i iskazivanja naučenoga kreativno uključi različite stvaralačke aktivnosti (usmeno, pisano, likovno, glazbeno, digitalno, scensko…). Na taj se način uvažavaju, podržavaju i razvijaju različite individualne i socijalne sposobnosti svakoga pojedinog učenika i ujedno potiče interdisciplinarnost i korelacija s drugim nastavnim predmetima.

1. **kultura međusobnoga komuniciranja:**

ovom obliku vrednovanja pridaje se posebno mjesto i važnost jer njime, trajno povezujući odgojne i obrazovne ciljeve i ishode učenja, osnažuje odgojnu dimenziju učenja i izražavanja učenika. Stoga praćenje i vrednovanje odgojnih razina ishoda i postignuća učenja, osobito kad se radi o vjeri i stavovima, vjerskim i drugim uvjerenjima učenika, ni načelno ni odgojno nije moguće izostaviti niti zanemariti. Budući da odgojna razina na poseban način obuhvaća afektivno i s njom povezano djelatno područje ljudskoga života i potrebu izgradnje stavova i vrijednosti u cjelini školskoga kurikuluma, moguće je odgojne ishode i postignuća vezati uz učeničku spoznaju, znanje i izražavanje o stavovima i vrijednostima, ponašanju i djelovanju, i tako ih vrednovati. Oni dijelom ulaze u područje interpersonalne i socijalne komunikacije u školi te aktivnih učeničkih odnosa u procesima učenja i poučavanja, a neki pripadaju području generičkih kompetencija koji se dijelom mogu integrirati u specifične odgojne ishode Katoličkoga vjeronauka i promatrati u ozračju kulture međusobnoga komuniciranja. Oni se mogu vrednovati kao integralni dio učeničkih postignuća, i time kao integralni dio završne kvantitativne ocjene, što ne umanjuje potrebu izdvajanja i kvalitativne procjene generičkih kompetencija učenika u pojedinim godištima i ciklusima

**Vrednovanje učeničkih postignuća ostvaruje se na razini:**

**Vrednovanje za učenje i kao učenje** – odnosi se na oblike formativnoga vrednovanja koji teže učeničkoj većoj aktivnosti, motiviranosti, samostalnosti i kreativnosti. Ta razina vrednovanja usmjerena je na razvijanje učenikove refleksije i razumijevanja usvojenih znanja, poticanje na samoinicijativu i nove aktivnosti koje će dolaziti od samih učenika. U procesima praćenja i vrednovanja u procesu učenja uvažavat će se izvannastavne i izvanškolske aktivnosti.

**Vrednovanje naučenoga** – ostvaruje se nakon određene tematske cjeline ili obrazovnoga razdoblja radi procjene razine usvojenosti odgojno-obrazovnih ishoda kod učenika nakon procesa poučavanja i učenja. Ono se ostvaruje kako bi se provjerila ostvarenost planiranih odgojno-obrazovnih očekivanja i ishoda, osobito primjena znanja na nove životne situacije. Taj se oblik vrednovanja primjenjuje za redovito izvještavanje o postignutim rezultatima (učenik, roditelj), a iskazuje se valjanim, objektivnim i pouzdanim ocjenjivanjem.

Vrednovanje se ostvaruje tijekom cijeloga nastavnog procesa (na svakome nastavnom satu) te uključuje praćenje učenika u procesu učenja, uočavanje mogućih poteškoća, pružanje potpore u vidu poboljšanja učenja radi boljega postignuća ishoda učenja.

**Za rad u skupini mogu se primijeniti dva pravila vrednovanja:**

* + vrednovati rezultate skupine i/ili svakog pojedinog učenika u sklopu vršnjačkog vrednovanja
	+ vrednovati rezultate svakog pojedinog učenika prema samoprocjeni znanja učenika

**Prilikom praćenja napredovanja vjeroučenika potrebno je sustavno bilježiti:**

* zapažanja o razvoju učeničkih interesa, motivacije i sposobnosti
* odnos učenika prema radu i postavljenim zadacima
* odnos učenika prema odgojnim vrijednostima
* ostvarivanje odgojno-obrazovnih ishoda katoličkog vjeronauka
* zapažanja koja su karakteristična za određenog vjeroučenika
* ono što je dobro i pozitivno u vjeroučenikovu razvoju
* samo provjerene i dokazane tvrdnje i obratiti pozornost na jasnoću zabilježaka

 (pisati što konkretnije i izbjegavati uopćavanja)

 **Na vrednovanje učenika u svim elementima može utjecati njegov odnos;**

* **prema sebi;** točan i redovit u izvršavanju zadataka, ustrajan u radu, odgovoran, vrijedan i str­pljiv.
* **prema radu;** samostalnost i kreativnost, razvijen osjećaj dužnosti i odgovornosti u radu.
* **prema drugim učenicima i djelatnicima u školi:** pažljiv, poštuje druge, pazi na izraža­vanje, otvoren i susretljiv, plemenit i spreman na pomoć, pouzdan, tolerantan, iskren, gradi pozitivne međuljudske odnose, ljubazan, poštuje starije, solidaran i empatičan.
* **prema školskoj imovini;** ispravno se služi školskom imovinom, održava školsku imovinu urednom, ne uništava školski inventar;
* **prema širem društvenom i prirodnom okružju;** zalaže se oko uređenja okoliša škole, ne baca smeće, odvaja otpad.

|  |
| --- |
| **KRITERIJI VREDNOVANJA ZNANJA** |
| NEDOVOLJAN | Niti uz pomoć učitelja učenik ne prepoznaje osnovne sadržaje.  |
| DOVOLJAN | Uz veliku pomoć učitelja učenik prepoznavanja osnovne sadržaje i slabo ih reproducira.  |
| DOBAR | Uz učiteljevu pomoć učenik reproducira i razumije osnovne sadržaje. |
| VRLO DOBAR | Uz malu pomoć učitelja učenik solidno razumije sadržaje, logički ih povezuje i primjenjivanje na nove jednostavnije situacije. |
| ODLIČAN | Učenik samostalno, sigurno i vješto primjenjuje znanja na zahtjevnije problemske situacije. |

|  |
| --- |
| **KRITERIJI VREDNOVANJA STVARALAČKOG IZRAŽAVANJA** |
| NEDOVOLJAN | Učenik odbija sudjelovati u svakom obliku stvaralačkoga izražavanja, često ne izvršava postavljene zadatke i preuzete obveze, ne uspijeva se izraziti niti uz pomoć i poticaje nastavnika.  |
| DOVOLJAN | Učenik ne pokazuje interes prema stvaralačkom izražavanju, ali reagira na poticaj učitelja, djelomično izvršava postavljene zadatke, uspijeva se izraziti samo uz veliku učiteljevu pomoć.  |
| DOBAR | Učenik se trudi u radu i obavljanju postavljenih zadataka, ali mu nedostaje jasnoća u izričaju, slabije uočava bit sadržaja, teže pokazuje i artikulira svoje sposobnosti.  |
| VRLO DOBAR | Učenik rado prihvaća sudjelovanje u različitim oblicima stvaralačkoga izražavanja, uglavnom se izražava gramatički pravilnim i razumljivim rečenicama, solidno se služi religioznim rječnikom, ima solidnu sposobnost komunikacije vjerskih sadržaja i koreliranja naučenoga.  |
| ODLIČAN | Učenik samostalno, razumljivo i argumentirano obrazlaže svoje mišljenje, rado sudjeluje u različitim oblicima stvaralačkog izražavanja i daje inicijative, ističe se po iscrpnosti, uspješnosti i kreativnosti, drži se zadane teme i uočava bit sadržaja, sposoban je s kršćanskog stajališta kritički propitivati i prosuđivati različite oblike mišljenja i ponašanja. |

|  |
| --- |
| **KRITERIJI VREDNOVANJA KULTURE MEĐUSOBNOGA KOMUNICIRANJA** |
| NEDOVOLJAN | Učenik često ometa rad, nepristojno i neprimjereno se ponaša i izražava, nedostaje mu odnos poštivanja prema kršćanskim vrijednostima.  |
| DOVOLJAN | Učenika treba često poticati na pristojnije i primjerenije ponašanje i izražavanje, ponekad se s nepoštivanjem odnosi prema kršćanskim vrijednostima.  |
| DOBAR | Učenik povremeno surađuje s drugim učenicima i vjeroučiteljem, potreban mu je povremeni poticaj na pristojnije, primjerenije ponašanje i izražavanje, treba još više razviti odnos poštivanja prema kršćanskim vrijednostima.  |
| VRLO DOBAR | Učenik solidno surađuje s ostalim učenicima i vjeroučiteljem, pristojno i primjereno se ponaša i izražava, s poštivanjem se odnosi prema kršćanskim vrijednostima.  |
| ODLIČAN | Učenik izvrsno surađuje s ostalim učenicima i vjeroučiteljem, pažljiv i uljudan, uzornim ponašanjem vrlo pozitivno djeluje na ostale učenike, u svim situacijama se s poštivanjem odnosi prema kršćanskim vrijednostima.  |

 Vjeroučiteljica: Ankica Tutiš